பாடம் 8
இயேசு குருடனைக் குணமாக்குகிறார்
நோக்கம்: உலகத்தின் ஒளியாக இயேசு தம் தெய்வீக வல்லமையைக் காட்டினார் என்பதைப் பிள்ளைகளுக்குக் கற்பிப்பது.
வேத வாசிப்பு: யோவான் 9:1-41
குறிப்பு: கதையின் எல்லா விவரங்களும் கற்பிக்கப்படாது; ஆனாலும் முழுக் கதையையும் வகுப்புக்கு வாசித்துக் காட்டுவது நல்லது.
மனப்பாட வசனம்: யோவான் 1:6-7 – “தேவனால் அனுப்பப்பட்ட மனுஷன் ஒருவன் இருந்தான், அவன் பெயர் யோவான். அவன் அந்த ஒளியைக்குறித்துச் சாட்சி கொடுக்க வந்தான் …”
பாடத்தை எடுத்துச்சொல்லுதல்
தொடக்கப் புள்ளி
“குருடன் தேடல்” (கண்ணைக் கட்டிப் பிடிக்கும்) விளையாட்டை சிறிது நேரம் விளையாடுங்கள். வகுப்பு மிகப் பெரியதாக இருந்தால் சுமார் 12 பிள்ளைகளைத் தேர்ந்தெடுங்கள். ஒருவரின் கண்ணைக் கட்டி, மற்றவர்கள் அவரைச் சுற்றி வட்டமாக நிற்கட்டும். கண் கட்டப்பட்டவர் யாரையாவது பிடிக்க முயலட்டும். பிடித்ததும் அவரைத் தொட்டு யாரென்று ஊகிக்கலாம்.
இன்றைய போதனையின் முக்கிய குறிப்புகள்
1. குருடாயிருந்தால் வாழ்க்கை மிகவும் கடினம். ஒரு நாள் இயேசு பிறவியிலேயே குருடனாயிருந்த ஒரு மனிதனைச் சந்தித்தார். பிற்காலத்தில் பார்வையை இழப்பதைவிட இது இன்னும் கடினம்; ஏனெனில் எதையும் பார்த்ததில்லை என்றால் பொருள்கள் எப்படி இருக்கும் என்ற நினைவே இருக்காது. அந்த மனிதனுக்கு இன்னும் மோசமாக இருந்தது என்னவென்றால், அவன் குருட்டுத்தன்மை ஏதோ பாவத்துக்கான தண்டனை என்று எல்லாரும் நினைத்தனர் (9:1-2).
2. இந்த மனிதன் ஒரு சிறப்பு நோக்கத்துக்காகவே குருடனாகப் பிறந்தான் என்று இயேசு சொன்னார். அவனைக் குணமாக்கும் தேவனுடைய வல்லமையை எல்லாரும் காணவும், இந்த இருண்ட உலகத்துக்கு இயேசு ஒளியாக வந்தார் என்பதை மக்களுக்குக் காட்டவுமே அப்படி நடந்தது (9:3-5). அந்த மனிதனைக் குணமாக்க இயேசு என்ன செய்தார் என்று விவரியுங்கள். படம் 8 ஐக் காட்டுங்கள். அந்த மனிதன் இயேசுவின் அறிவுறுத்தலுக்குக் கீழ்ப்படிந்தான்; இனிக் குருடனாயிராமல் வீடு திரும்பினான் (9:6-7).
3. இந்தக் கதையில் வேறு சிலரும் குருடர்கள். அவர்கள் உடலளவில் குருடர்கள் அல்ல; கண்களால் பார்க்க முடிந்தது. ஆனால் இயேசுவே தேவன் என்று நம்ப மறுத்ததால் அவர்கள் ஆவிக்குரிய குருடர்களாக இருந்தார்கள். அவரை நம்ப மறுத்தார்கள்.
முன்பு குருடனாயிருந்தவனின் அயலார், தங்கள் கண்களில் எந்தக் குறையும் இல்லாதபோதும், தாங்கள் கண்டதை நம்புவது கடினமாக இருந்தது. அவர்கள் இயேசுவைப் பற்றி அவனிடம் கேட்டார்கள் (9:8-12).
முக்கியமான யூத மதத் தலைவர்களாகிய பரிசேயரும் ஆவிக்குரிய குருடர்களாயிருந்தார்கள். ஓய்வுநாளில், யாரும் வேலை செய்யக் கூடாத நாளில், இயேசு அவனைக் குணமாக்கியதால் அவர்கள் கோபமடைந்தார்கள். அந்த அற்புதத்தைச் செய்ததற்காக இயேசுவைப் பாவி என்றே நினைக்கும் அளவுக்கு அவர்கள் குருடராயிருந்தார்கள்! ஆனால் தான் உடலளவில் குருடனாயிருந்ததையும், இயேசுவே தனக்குப் பார்வை தந்தார் என்பதையும் அறிந்த அந்த மனிதன் அந்த மதத் தலைவர்களிடம் அதைச் சொன்னான் (9:13-17, 24-34). யோவான் 9:25 ஐ வலியுறுத்துங்கள்.
குணமடைந்தவனின் பெற்றோரும் ஆவிக்குரிய குருடர்களாயிருந்தார்கள். வல்லமையுள்ள மதத் தலைவர்களுக்குப் பயந்ததால், தங்கள் மகன் குணமடைந்ததற்காக மகிழ்ந்ததாகக்கூடத் தெரியவில்லை (9:18-23)!
4. இயேசு குணமடைந்தவனைத் தேடிச் சென்று அவனோடு பேசினார். 9:35-37 ஐ வகுப்புக்கு வாசியுங்கள். இயேசு பிதாவாகிய தேவனிடமிருந்து வந்தவர் என்று அவன் நம்பியதால், இப்போது அவனுக்கு உடல் பார்வையோடு ஆவிக்குரிய பார்வையும் இருந்தது. 35ஆம் வசனத்தில் “மனுஷகுமாரன்” என்ற பெயரின் பொருள் இதுவே. முன்பு குருடனாயிருந்த அந்த மனிதன் இயேசுவை வணங்கினான் (9:38-39).
நாம் செய்ய வேண்டிய பதில்
குருடாயிருந்தால் உங்களால் ஒளியைக் காண முடியாது. எல்லாரும் கண்களை மூடுங்கள். இப்போது நீங்கள் இருளில் இருக்கிறீர்கள்; ஆனால் ஒளி போய்விட்டது என்று அர்த்தமல்ல. உங்களால் அதைக் காண முடியவில்லை, அவ்வளவே.
இயேசு நம் ஆவிக்குரிய ஒளி. இந்த இருண்ட உலகத்துக்கு ஒளியைக் கொண்டுவரவே அவர் வந்தார். அவரை நம்ப நமக்கு ஆவிக்குரிய ஒளி வேண்டும்; அப்போது தேவனுடைய வழியைக் கண்டு அதில் நடக்கலாம்.
மனப்பாட வசனத்தை மனதில் பதிய வைத்தல்
உலகத்தின் ஒளியாகிய இயேசுவின் வருகையை அறிவிக்க பிதாவாகிய தேவன் அனுப்பியவர் ஸ்நானகனாகிய யோவான்.
யோவான் 1:6-7 – தேவனால் அனுப்பப்பட்ட மனுஷன் ஒருவன் இருந்தான், அவன் பெயர் யோவான். அவன் அந்த ஒளியைக்குறித்துச் சாட்சி கொடுக்க வந்தான் …
